Faya teboro ka ayaka ka yama tohehemetemoneke fahi,
yama siri tohi ya.
Sesowi yaka nemarika teboro wari ka yama ya,
Saromao ka yobe bari karehi ya.
Soteo me moto hikane me aate hinehimarika.
"Himata nima yama amo ni ni ya tiwa tikaminaribe?
Yama amo ni fiya tonake.
Kirisito tihi ya tiwa kamini yokana tihahabone tike ota ni ya",
me ati namaroke.
"Yama okominahara oke hibati ya,
owati te nofara te.
Me okasomahara oke,
okobi ati ehene.
Afa yama hiri ona owa kaminineke.
Owati te nofarineke,
oko ofeya me te tohari karo.
Oko ofeya owati me mitate me amake.
Me owatote me amake.
Onowati ya me yoto,
te me amake.
Me winatehaba me amake fara yama tohaha ya,
owati ihi.
Me ahababa me watateraba me amake.
Me me hiyabamakiteraba me amake owa ni ya.
Okobi owa ni ya mera ta ne kitate amaka mata ya.
Me me hiyabamakiteraba me amake okobi ni ya.
Ha owa okobi ota ni oharineke",
Sesowi ati nemarika.
Soteo yati ibe me yabatasahamaroke,
Sesowi me banahabone mati,
ahabebonaha.
"Yama amosa tamaha hiri onahara oke te nokosi ya,
okobi owa yosehi owa.
Himata hiri ona ihi owa te nahabiribe?"
Sesowi ati nemarika.
"Yama amosa hiri tinaha ihi amara ya tiwa ota banahaba otake.
Tiwati hiyari ka tiwa ota banahaba otake,
Teoso yama hinofara hiri tina tiwa,
e tihaha Teosomona tiwa tiniha tiwa",
me ati namaroke.
"Te ka yama hani te awarini,
Teoso ka yama hani,
ati e naro ahi:
'Teoso me onemone tera onahara oke',
Teoso ati nematamonaka,
Teoso ati me mitaha mera kaminari.
Teoso ka yama hani ati e mitarama naba watateraboneke,
Teoso ati tohaharo.
Teoso biti ama oke,
onahara oke.
Himata nima te ati nineri,
owati hiyaramone te ati na te,
yama Teoso hinofara hiri onahamone te ati na te?
Okehemete oke okobi ati ehene,
okobi owa wasihimata owa.
Okobi yama hiri hinaha ya owehene tohari ya yama amosene amake owati te nofari ka yama.
Okobi ehene ya owehene tohaha owati te nofara yama hiri onaha ihi Teoso biti ohahamone te ati nabone teke,
owa te watobone karo,
okobi ha owa ota ni oharia ota,
ha owa okobi ota ni ohari na ota",
ati nemarika.
Me hiwatebona me hitase hasi tasemarika.
Sesowi tokariwahamatasehimarika Sotao kowani ka ya,
fare Yowao mera iibofarisari ka yama ya.
Sawihimarika fahi.
Me tamaha me tokomakehamaroke he ni ya.
Me ati e namaroke ahi,
me abe hiyara mati:
"Yowao mera nakitamehiba watare ati fiya torehita amaka,
Sesowi kaminari",
me ati namaroke.
Me tamaha Sesowi me nofawahamaroke waha afa tabora ya.